Wees maar liefs suinig met die liefde | Netwerk24
In die Albert Wessels-oudito-rium, in haar rooi visnetkouse, sê Ilne Fourie: "Cheers! Op die mans wat koue voete het en nog so rukkie langer aan hul ma's se rokspante vashou, op al die vroue wat single is en al die vroue wat nog nie troukoors het nie."
Ilne Fourie stel 'n heildronk in op haar debuutvertoning van Fourie's a jolly good fellow. Foto:
Haar debuutvertoning van Fourie's a jolly good fellow het Dinsdag 'n vol saal getrek.
"Dié stuk is troos vir troukoors," sê sy.
"Ek wil die horries kry as 12-jariges vir hul boyfriends sê: 'Ek is lief vir jou'. Ek was op daardie ouderdom lief vir my Tamagotchi. Liefde is so 'n heilige gevoel wat jy met 'n spesiale persoon deel, dat jy dit spaarsamig moet gebruik, anders raak dit niksseggend en goedkoop."
Sy het ook 'n weersin in mans wat troetelnaampies soos "my ding", "my lyf" of "my bok" gebruik en paartjies wat in die openbaar toenadering wys.
"Seriously, ons wil nie kyk hoe julle mekaar se gesigte afeet nie."
In haar eenmensvertoning, wat sy geskryf het nadat sy 'n "horribale kitchen tea" bygewoon het, steek sy die draak met van "poeierpoppies" tot die tradisie om "Tant Koek se hoenderhaan" by troues te sing.
"Ek het geweet hierdie moet 'n show word toe hulle 'n video clip speel van die bruidegom wat vir die toekomstige bruid Britney Spears se 'Oops I did it again' speel en die I do crew almal 'n traan pik."
Ofskoon sy die sin en dikwels makabere gebeure op kombuistee- en hennepartye bevraagteken, is sy 'n "hopelose romantikus"
Ilne Fourie stel 'n heildronk in op enkellopendes in Fourie's a jolly good fellow.
"Ek raak verlief tot oor my ore toe. Ek is op die oomblik halsoorkop verlief, maar daai kite gaan nie vlieg nie."
Ilne moedig enkellopendes aan om hul alleenlooptyd te geniet.
"Wees bietjie selfsugtig en doen iets waarvan jy hou, op jou eie tyd, as jy wil, omdat jy wil."
Fourie's a jolly good fellow is nog vandag om 19:30 en Saterdag om 13:30 in die Albert Wessels-ouditorium te sien.